**Informatīvais ziņojums par atbildīgās ministrijas noteikšanu tiesību akta projekta sagatavošanā par Burtnieku ezera un zemes zem tā nodošanu Burtnieku novada pašvaldības valdījumā**

Informatīvais ziņojums sagatavots, izpildot Ministru prezidenta 2011.gada 11.februāra rezolūciju Nr.18/B-1909-jur/1913, kurā noteikts Finanšu ministrijai kopā ar Zemkopības ministriju sagatavot un iesniegt noteiktā kārtībā izskatīšanai Ministru kabinetā tiesību akta projektu, **par Burtnieku ezera un zemes zem tā nodošanu Burtnieku novada pašvaldības valdījumā**

Finanšu ministrija, izpildot doto uzdevumu, ir nonākusi pie šādiem secinājumiem:

1. Izskatot Burtnieku novada pašvaldības 2010.gada 30.augusta vēstuli Nr.3-10/1588 par Burtnieku ezera nodošanu Burtnieku novada pašvaldības valdījumā, secināms, ka pašreiz, atbilstoši Civillikuma (turpmāk – CL) I pielikuma 1.saraksta „Publisko ezeru saraksts” 198.punktam, Burtnieku ezers iekļauts publisko ezeru sarakstā, un saskaņā ar Civillikuma 1104. pantu **publiskie ūdeņi ir valsts īpašums**. Normatīvie akti šobrīd nevienai ministrijai neparedz publisko ūdeņu valdījuma tiesības. Saskaņā ar CL 1477.panta otrajā daļā noteikto lietu tiesības, kas pastāv uz likumu pamata, ir spēkā arī bez ierakstīšanas zemesgrāmatās.

No minētā secināms, ka valstij ir īpašuma tiesības un tā var rīkoties ar publiskajiem ūdeņiem kā īpašnieks ar visām no tā izrietošajām sekām bez īpašuma tiesību nostiprināšanas zemesgrāmatās. Pamatojoties uz augstākminēto, Ministru kabinets ir tiesīgs lemt par Burtnieku ezera nodošanu Burtnieku novada pašvaldības valdījumā.

1. Nosakot kārtību, kādā izmantojami visi Burtnieku ezera dabas resursi un veicama ezera un tam pieguļošo teritoriju infrastruktūras attīstība, ir jāņem vērā Ministru kabineta 2000.gada 10.oktobra noteikumi Nr.353 „Ziemeļvidzemes biosfēras rezervāta individuālie aizsardzības un izmantošanas noteikumi” prasības dabas lieguma zonā „Vidusburtnieks” un Ministru kabineta 1999.gada 15.jūnija noteikumu Nr.212 „Noteikumi par dabas liegumiem” prasības dabas liegumā „Burtnieku ezera pļavas”.
2. 2010.gada 7.oktobrī Ministru prezidents ar rezolūciju Nr.18/B-1909-jur uzdeva Finanšu ministrijai, Tieslietu ministrijai un Vides ministrijai izvērtēt Burtnieku novada pašvaldības 2010.gada 30.augusta vēstulē Nr.3-10/1588 izteikto lūgumu, pamatojoties uz vēstulē norādītajiem apstākļiem, Ministru kabinetam lemt par Burtnieku ezera, kas ir publisks ezers, nodošanu valdījumā Burtnieku novada pašvaldībai, kā arī deleģēt Burtnieku novada pašvaldībai tiesības noteikt kārtību, kādā izmantojami visi Burtnieku ezera dabas resursi un veicama ezera un tam pieguļošo teritoriju infrastruktūras attīstība, un sagatavot attiecīgu Ministru prezidenta atbildes vēstules projektu.

Ņemot vērā to, ka pašvaldība nav nedz publisko ūdeņu īpašnieks, nedz valdītājs, nedz arī nomnieks, pašvaldībai nav iespējams nodrošināt ES fondu apguvi. Lai veicinātu ES fondu apguvi un nodrošinātu ilgtspējīgu zivsaimniecības attīstību, kas efektīvi izmanto pieejamos dabas, cilvēku un materiālos resursus, sniedzot cilvēku labklājībai pieaugumu piekrastē un citos lauku rajonos un vienlaikus garantējot zivju krājumu saglabāšanos, nav lietderīgi gaidīt Zemes pārvaldības likuma pieņemšanu. Tādējādi tuvākajā laikā tiks izstrādāts Ministru kabineta rīkojuma projekts, paredzot nodot Burtnieku ezeru un zemi zem Burtnieku ezera Burtnieku novada pašvaldības valdījumā līdz brīdim, kad tiks izstrādāts un stājies spēkā Zemes pārvaldības likums, nosakot aizliegumu veikt to atsavināšanu, kā arī nodošanu nomā ar tiesībām veikt patstāvīgu īpašuma objektu izbūvi.

1. Publiskā lietošanā esošo valsts īpašumu pārvaldīšanas politiku veido

attiecīgās nozaru ministrijas, uzņemoties arī attiecīgo publiskā lietošanā esošo valsts īpašumu pārvaldību, piemēram, valsts meža zemes pārvaldības jautājumi ir Zemkopības ministrijas kompetencē, valsts publiskās lietošanas dzelzceļa infrastruktūras pārvaldības jautājumi ir Satiksmes ministrijas kompetencē u.c. Tā kā Zemkopības ministrija saskaņā ar Zvejniecības likumu izstrādā zivsaimniecības politiku, tai skaitā arī publisko ūdenstilpņu nomas kārtību un ūdens objektu ekspluatācijas (apsaimniekošanas) noteikumu izstrādāšanas kārtību, Finanšu ministrija uzskata, ka Zemkopības ministrija ir tā institūcija, kuras kompetencē ir izstrādāt Ministru kabineta rīkojumu projektu par Burtnieku ezera nodošanu Burtnieku novada pašvaldības valdījumā, paredzot valdījuma tiesību izmantošanas ierobežojumus.

Ņemot vērā minēto, Finanšu ministrija uzskata, ka ir nepieciešams:

1.Noteikt Zemkopības ministriju par atbildīgo ministriju Ministru kabinetā tiesību akta projekta sagatavošanu par Burtnieku ezera un zemes zem tā nodošanu Burtnieku novada pašvaldības valdījumā.

2. Ņemot vērā, ka publiskā lietošanā esošo valsts īpašumu pārvaldīšanas politiku veido attiecīgās nozaru ministrijas, noteikt, ka līdz Zemes pārvaldības likuma pieņemšanai publiskos ūdeņus pārvalda pēc nozaru principa.

Finanšu ministrs A.Vilks

12.04.2011. 14:50

622

*Tiesību aktu departamenta*

*Valsts resursu politikas nodaļas*

*juriskonsulte Liāna Ulmane*

*67083859; Liana.Ulmane@fm.gov.lv*